Den kendte godsejer og forretningsmand Gorm Lokdam er igen blevet stævnet ved retten på grund af import af kopiprodukter fra Kina. Selskabet Rosendahl A/S mistænker Gorm Lokdam for ikke at have efterlevet en dom afsagt af Højesteret sidste efterår. Og derfor kræver selskabet 500.000 kroner i erstatning. Gorm Lokdam er af Højesteret dømt for at have krænket Rosendahls ophavsret ved at have importeret et stort parti knive, som på en prik ligner de japanske Global-knive. Godsejeren er dømt til at destruere kopierne, men Rosendahl har ikke fået bevis for, at det er sket. Selskabets advokat, Christian L. Bardenfleth, mistænker Gorm Lokdam for at have videresolgt knivene på trods af sagen om krænkelse af ophavsretten. Mistanken er opstået, fordi Lokdam i november under en fogedforretning i telefonen meddelte, at han ikke kendte noget til knivene, og at han aldrig havde importeret dem. Under sagen har Lokdam tidligere forklaret, at det var hans plan at afsætte kopierne i Norden, Polen og Rumænien. I øvrigt har importen af kopiknivene resulteret i, at Nordjyllands Politi har rejst en egentlig straffesag mod Gorm Lokdam. Han har under "særligt skærpende omstændigheder" krænket ophavsretten, hævder politiet. Retten i Aalborg har dog endnu ikke fastsat en dato for, hvornår sagen skal afgøres. Anklageren kræver Lokdam idømt frihedsstraf. /ritzau/

Referat:
Gorm Lokdam afkræves en halv million kroner, fordi han
mistænkes for at have blæst på dom om kopiprodukter.